पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़ । पट्टी ब्लॉक के युवा कांग्रेसी सुखराज सिंह बराड़ के कातिलों को गिरफ्तार करने की मांग को लेकर मुख्यमंत्री प्रकाश सिंह बादल का घेराव करने जा रहे यूथ कांग्रेसियों पर बुधवार को चंडीगढ़ पुलिस ने आंसू गैस के गोले दागे और पानी तेज बौछारें मारीं। इसमें कई युवा कांग्रेसियों को चोटें भी आईं।
एक गैस का गोला पास में गिरने और हवा का रुख पुलिस कर्मियों की ओर होने से पुलिस फोर्स को ही पीछे हटना पड़ा इसका फायदा उठाते हुए यूथ कांग्रेस के नेता बिक्रमजीत सिंह चौधरी अपने कई साथियों के साथ कांग्रेस भवन के सामने बने सेक्टर 11 कॉलेज की दीवारें फांदकर मुख्यमंत्री के आवास की ओर भाग लिए। सेक्टर 11 की मार्किट के पास पुलिस ने उन्हें गिरफ्तार करने से पहले लाठियों से पीटा और गिरफ्तार कर लिया। बिक्रम सहित सात युवा कांग्रेसियों पर केस दर्ज कर लिया गया है।
पंजाब यूथ कांग्रेस के पूर्व प्रधान और आनंदपुर साहिब के सांसद रवनीत सिंह बिट्टू अलग से अपने साथियों के साथ 11 की मार्किट पहुंचे और उन्हें गिरफ्तारी दी। साफ लग रहा था कि वह बिक्रमजीत सिंह चौधरी को अकेले क्रेडिट नहीं लेने देना चाहते थे। पुलिस ने छह दर्जन से ज्यादा युवा कांग्रेसियों को गिरफ्तार कर लिया। इसमें आल इंडिया यूथ कांग्रेस के जनरल सेक्रेटरी विकास भी शामिल हैं।
चंडीगढ़ पुलिस ने सुबह से ही चारों तरफ बैरिकेड लगाकर कांग्रेस भवन को घेरा हुआ था। भारी गर्मी के कारण कांग्रेस भवन में युवा कांग्रेसियों के इकट्ठे होने की रफ्तार काफी धीमी थी। लगभग सवा दो बजे जब गाडिय़ों के काफिले में बिक्रमजीत चौधरी कांग्रेस भवन पहुंचे तो लगा युवा कांग्रेसियों को प्रदर्शन शानदार रहेगा। गर्मी के चलते ज्यादातर युवा कांग्रेसी सड़क पर आने की बजाए पेड़ों की छाया मे खड़े रहे।
बादल परिवार के पुतलों को फांसी
कांग्रेस भवन में ही मुख्यमंत्री प्रकाश सिंह बादल, सुखबीर बादल, आदेश प्रताप सिंह कैरों, बिक्रम मजीठिया और डीजीपी सुमेध सैणी के पुतलों को फांसी दिए लगाया गया था, बिक्रम के आने पर ये पुतले लेकर कांग्रेसियों ने प्रदर्शन किया। पुलिस ने पहले से ही तय कर रखा था कि युवा कांग्रेसियों को मुख्यमंत्री के घर की ओर नहीं जाने दिया जाएगा। इसलिए कांग्रेस भवन के सामने मध्य मार्ग को दोनों ओर के रास्तों को बैरिकेड लगाकर बंद कर दिया गया।
जब इन बैरिकेड को तोडऩे की कोशिश की गई तो पुलिस ने पानी की बौछारें मारीं। गर्मी के चलते पानी की बौछारों से डरने की बजाए युवा नेता बार बार आगे आने लगे तो पुलिस ने आंसू गैस के गोले दागे। एक गोला पास में ही फटने और हवा का रुख पुलिस कर्मियों की ओर होने से पुलिस फोर्स को ही पीछे हटना पड़ा। मीडिया और पुलिस कर्मियों की आंखें में तेज जलन होने लगी। कई महिला कर्मी तो उल्टियां करतीं भी दिखाई दीं।
क्यों किया प्रदर्शन?
पट्टी ब्लॉक के युवा कांग्रेसी सुखराज सिंह बराड़ को पंचायत चुनाव के दौरान सरबण सिंह और उसके भाइयों ने गोली मार के मार दिया। पुलिस ने सरबण सिंह के अलावा दो आरोपियों को गिरफ्तार कर लिया है लेकिन मुख्य आरोपी को गिरफ्तार नहीं किया है। बिक्रमजीत चौधरी ने बताया, सरबण सिंह वहीं खुलेआम घूम रहा है और पुलिस कर्मी उसे गिरफ्तार नहीं कर रहे है। चौधरी ने आरोप लगाया कि ऐसा मंत्री आदेश प्रताप सिंह कैरों के इशारे पर हो रहा है। सरबण की गिरफ्तारी को लेकर दबाव बनाने के लिए युवा कांग्रेसियों ने बुधवार को मुख्यमंत्री का घेराव करने का ऐलान किया था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn